Vísindamenn bandarísku geimferðastofnunarinnar vonast til að sýni, tekin á tunglinu fyrir fimmtíu árum, varpi ljósi á áður óútskýrða þætti í eðli þessa næsta nágranna okkar. Nokkrar vikur tekur að opna tilraunaglas sem inniheldur bergsýni þaðan.
Vísindamenn bandarísku geimferðastofnunarinnar NASA hófu í gær að opna tilraunaglas sem geymir eitt af síðustu órannsökuðu sýnunum úr tunglferðum stofnunarinnar. Alls söfnuðust 2.196 bergsýni í Appollo ferðunum en sýnið sem nú er til skoðunar var tekið í síðustu ferðinni í desember 1972.
Sýnið hefur verið varðveitt alla þessa áratugi því vísindamenn NASA voru sannfærðir um að tækninni myndi fleygja nægilega fram til að unnt yrði að svara ýmsum spurningum sem útilokað var að gera fyrir fimmtíu árum.
Sýnið þykir einkar áhugavert því það var tekið þar sem skriða hafði fallið. Þar sem ekki rignir á tunglinu vilja vísindamenn komast að hvernig og hvers vegna jarðvegshrun verður þar. Í fyrstu verða ýmis rokgjörn efni í glasinu rannsökuð með litrófsgreiningu en að því búnu tekur við rannsókn á berginu sjálfu. Það er mikið nákvæmnisverk að opna sýnaglasið og tekur nokkrar vikur. Með vorinu stendur svo til að losa bergsýnið og brjóta það upp svo unnt verði að rannsaka það nánar.
Nú eru aðeins þrjú sýni frá tunglinu enn innsigluð en vísindamenn NASA telja ólíklegt að beðið verði önnur fimmtíu ár eftir að þau verði rannsökuð. Ætlun Bandaríkjamanna er að senda mannað geimfar til tunglsins árið 2025.
